6.4.2022
MT
Il-Ġurnal Uffiċjali tal-Unjoni Ewropea
C 152/105
Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill dwar il-bonds ekoloġiċi Ewropej” (COM(2021) 391 final — 2021/0191 (COD)) (2022/C 152/17)
Relatur: Philip VON BROCKDORFF
Konsultazzjonijiet
Kunsill, 12.8.2021 Parlament Ewropew, 13.9.2021
Bażi legali
Artikoli 114 u 304 tat-Trattat dwar il-Funzjonament tal-Unjoni Ewropea
Sezzjoni kompetenti
Sezzjoni għall-Unjoni Ekonomika u Monetarja u l-Koeżjoni Ekonomika u Soċjali
Adottata fis-sezzjoni
23.11.2021
Adottata fil-plenarja
8.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
123/1/4
1.
Konklużjonijiet u rakkomandazzjonijiet 1.1.
L-istandard “volontarju” tal-UE għall-bonds ekoloġiċi joħloq sistema sostnuta mit-trasparenza u s-superviżjoni.
Taħt tali sistema, il-proġetti li jkunu konformi mat-tassonomija tal-UE ta’ attivitajiet sostenibbli jkunu eliġibbli għall-finanzja­ ment, u l-emittenti jkunu jeħtieġu jipprovdu informazzjoni addizzjonali fil-ħin tal-ħruġ, u sussegwentement ikollhom jipprovdu rapporti regolari dwar l-użu tar-rikavati u l-impatt tal-proġett. 1.2.
Il-KESE jemmen li l-istandard tal-UE għall-bonds ekoloġiċi għandu wkoll il-potenzjal li jrendi benefiċċji ekonomiċi sinifikanti kemm għall-emittenti kif ukoll għall-investituri bl-istess mod.
Dan huwa possibbli minħabba li l-proposta għandha l-għan li toħloq mekkaniżmu universali, kredibbli u simplifikat għall-ħruġ ta’ bonds ekoloġiċi, li jnaqqas l-assimetriji informazzjonali filwaqt li jipprovdi lill-emittenti b’benefiċċji sinifikanti għar-reputazzjoni fil-qafas ta’ dan l-istandard. 1.3.
Il-KESE jqis li l-allinjament ta’ tali bonds mar-Regolament tal-UE dwar it-Tassonomija jagħmilhom ukoll adatti għall-finanzjament ta’ attivitajiet ekonomiċi li jappoġġjaw it-tranżizzjoni lejn ekonomiji aktar sostenibbli u dekarbonizzati. 1.4.
L-istandard propost jassisti wkoll fit-tnaqqis sinifikanti tal-livelli eżistenti ta’ inċertezza rigward it-tipi ta’ assi jew ta’ nefqiet li jistgħu jiġu kklassifikati b’mod raġonevoli bħala użu ekoloġiku tal-kapital.
Madankollu, minħabba l-allinjament imsemmi hawn fuq mat-tassonomija tal-UE, il-KESE huwa tal-fehma li hija meħtieġa gwida ċara min-naħa tal-Kummissjoni biex l-investituri jiġu diretti lejn bonds u proġetti ekoloġiċi tal-UE li jħallu impatt pożittiv fuq l-ambjent. 1.5.
Il-KESE huwa tal-fehma li fl-iżvilupp ulterjuri tal-bonds ekoloġiċi bħala klassi ta’ assi, huwa meħtieġ li jiġi applikat standard uniformi fl-Istati Membri u li jkun applikabbli għall-emittenti.
Madankollu, ma għandhiex tiġi sottovalutata l-isfida tal-emittenti biex jikkonformaw mal-istandards fit-tassonomija tal-UE.
Il-probabbiltà hi li, dawn jiżnu l-ispejjeż ta’ rieżami estern kontra l-benefiċċji tal-aċċess għal bażi usa’ ta’ investituri.
Jeħtieġ li tiġi evitata sitwazzjoni fejn l-emittenti privati jistgħu jippreferu bonds ekoloġiċi alternattivi u proċessi ta’ ċertifikazzjoni inqas onerużi. 1.6.
Il-proċeduri proposti ta’ rapportar u ta’ konformità jista’ jkollhom ukoll impatt finanzjarju sproporzjonat fuq l-SMEs, li jistgħu jsibu li l-istandard ekoloġiku tal-UE huwa punittiv wisq, u b’hekk jiskoraġġixxu aktar tkabbir.
Dan ukoll jeħtieġ li jiġi evitat u għalhekk il-KESE jirrakkomanda approċċ prammatiku f’termini tar-rekwiżiti ta’ superviżjoni u ta’ rapportar.
Jekk jiġu evitati preskrizzjoni żejda u regolamentazzjoni żejda, inkluż fil-każ ta’ emittenti korporattivi, tiġi ffaċilitata l-adozzjoni tal-istandard tal-UE għall-bonds ekoloġiċi fis-swieq kapitali.
Fl-ekonomiji ta’ dekarbonizzazzjoni, l-attivitajiet tal-emittenti korporattivi jitqiesu importanti daqs il-ħruġ ta’ bonds ekoloġiċi tal-Kummissjoni, u l-KESE huwa tal-fehma li l-istandards applikati għall-bonds ekoloġiċi maħruġa kemm mis-settur pubbliku kif ukoll mill-emittenti korporattivi jeħtieġ li jikkonverġu.